钦定古今图书集成/理学汇编/文学典/第183卷 > 徐师曾文体明辩 > 《楚辞》
## 钦定古今图书集成/理学汇编/文学典/第183卷 > 徐师曾文体明辩 > 《楚辞》

按：《楚辞》，《诗》之变也。诗无楚风，然江汉间皆为楚地，自
文王化行南国，《汉广》《江有汜》诸诗列于二南，乃居十
五国风之先。是诗虽无楚风，实为风首也。《风》《雅》既亡，
乃有《楚狂》《凤兮》《孺子》《沧浪》之歌，发乎情，止乎礼义，与
诗人六义不甚相远。但其辞稍变诗之本体，而以“兮”
字为读，则楚声固已萌糵于此矣。屈平后出，本诗义
为《骚》，盖兼六义，而赋之意居多。厥后宋玉继作，并号
《楚辞》。自是辞赋家悉祖此体。故宋祁云：“《离骚》为辞赋
祖，后人为之，如至方不能加矩，至圆不能过规，信哉
斯言也！”故今列屈、宋诸辞于篇，而自汉至宋，凡仿作
者附焉。其它曰赋、曰操、曰文，则各见本类。